Mediaverklaring: Die waarheid oor aantuigings van 'Boeremag'-infiltrasie in SITA-sisteme
Mediaversklaring in reaksie op mediaberigte van 2 Mei 2018 waar bewerings gemaak word rakende die sogenaamde infiltrasie van 'Boeremag-lede' in regering se SITA sisteme. Hierdie verklaring dien ook as reaksie op bewerings dat voormalige SITA werknemer, mnr André du Toit, betrokke is by SITA-infiltrasie vanuit die gevangenis.
Dit is baie verdag dat hierdie aantuigings wat nou ewe skielik in die parlement gemaak word die hele sogenaamde 'Boeremag' betrek. Dit is ook uiters verdag dat die drie dokters Pretorius (Dr Lets, Wilhelm en Johan) subtiel aan die SITA-voorval gekoppel word. Die drie lede van die Pretorius-gesin word valslik aan die voorval gekoppel deur 'n foto wat in die Citizen-koerant van 2 Mei 2018 gepubliseer is. Boervin vind dit verdag dat die berig geplaas is terwyl daar tans 'n hofuitspraak hangend is rakende 'n aansoek van die gesinslede om hul rekenaars in hul selle te hê vir studie-doeleindes. Boonop het die Pretorius-dokters geen kennis van programmering nie en hoegenaamd geen begeerte om enige sisteme te infiltreer nie. Al hul energie word tans toegesprits op hofaansoeke rakende hul gevangenishouding. Die beriggewing gaan dit selfs sover soos die plaas van 'n video op die Youtube-kanaal, News101. Die video verbind die Pretorius-gesinslede met die parlementêre beriggewing wat op 2 Mei gepubliseer is deur die plaas van 'n foto in die agtergrond.
In 2011 het van die Boeremagbeskuldigdes 'n aansoek gebring voor regter Vorster om Internet in hul selle te verkry. Misdaad-Intelligensie en die ondersoekbeamptes het dieselfde tipe vuil taktiek gebruik en dieselfde tipe drogbeelde tydens die aansoek in die media voorgehou. Laasgenoemde is 'n blatante taktiek om hul hofsaak te belemmer deur voor te hou dat dit 'n groot risiko is vir die manne om Internet in hul selle te mag hê omdat hul kwansuis "te gevaarlik" is . Regter Vorster het gelukkig in 2011 deur die vuil taktiek gesien en die aansoek teen die koste van Departement Korrektiewe Dienste toegestaan.
Afgesien van die rekenaar-aansoek is dit is baie interessant dat Misdaad-Intelligensie (MI) weereens as 'n betrokke party genoem word in die berigte. Laasgenoemde veral omdat die drie Pretorius-dokters tans besig is met 'n internasionale klagte teen die Boeremagsaak voor die internasionale menseregte-hof.
Verder is van die Boeremaggevangenes se amnestie-aansoeke ook ingedien en hierdie aantuigings in die parlement teen die 'Boeremag' is heel moontlik ook gemaak met die doel om 'n negatiewe impak te hê op President Cyril Ramaphosa se besluit rakende hul presidensiële kwytskelding-aansoeke.
Die spoke wat opjaag word is waarskynlik die gevolg van 'n uitgediende regse reaksionêre lessenaar van Misdaad-Intelligensie wat die sinvolheid van hul bestaan probeer bewys. MI probeer hul bestaan regverdig in 'n era waar daar geen regse bedreiging ingehou word nie.
Die volgehoue monitoring van die 'Boeremag-spook' is 'n absolute vermorsing van MI en die polisie se hulpbronne aangesien die sogenaamde 'Boeremag' vir die 16 jaar reeds nie meer bestaan nie. Dít terwyl Suid-Afrika van die hoogste moordsyfers ter wêreld het en volksmoord en plaasaanvalle aan die orde van die dag is. Dit is waaragtig tyd vir die sensasie-soekende MI om op te hou met die opjaag van Boeremagspoke en hul toe te spits op die bekamping van die werklike misdaadkrisis in die land.
Boervin se doel is om die menseregte-skending van die Boerevolk se politieke gevangenis nasionaal en internasionaal ten toon te stel. Boervin voer die wettige vrylating van hierdie politieke gevangenis aan. Skenk aan Boervin om ons te help om hierdie doelwit te bereik: http://boervin.org/skenk/